*Wass Albert*

**Mese a kék hegyekről**

A nagy irtásról, ahova az őzek hajnalonként legelni kijártak, messzire elláthatott a szem: széles, nagy völgyek, hullámos dombhátak fölött a távoli hegyekig. Kékek voltak ott messze azok a hegyek, szépségesen kékek. És a fiatal őzek, kik éppen látni tanulták a világot, megkérdezték mindig anyjukat:

– Miért kékek ott túl, azok a hegyek?

És az őzanyák emlékezet óta, mindig ugyanazt felelték ilyenkor:

– Mert ott nincs farkas és nincs róka. Nincsenek kutyák és nincsenek gonosz emberek. Csak békesség van ott, nyugalom és csönd. Mindenfelé lóhere nő a réteken, és soha sincsen tél. Szél nem jár arra, és a lomb nem hervad el. Nincsen hó, fagy, csupán jó meleg, nap nap után. Azért olyan kékek azok a hegyek.

– Akkor miért nem megyünk oda? – kérdezte meg erre valamennyi kis őz emlékezet óta, aki csak ott nőtt föl a nagy irtáson.

És valamennyi őzanya, aki valaha is fiakat nevelt, ezt felelte erre:

– Nem lehet, fiacskám. Nem lehet! – és sóhajtott hozzá, vágyakozó szomorúsággal, ahogyan csak őzanyák tudnak sóhajtani.

Az őzfiak legnagyobb része nem kérdezősködött tovább. Belenyugodtak abba, hogy nem lehet. Őzek voltak, és az őzek sorsa: belenyugodni a változatlanba. De minden esztendőben akadt egy-egy a nagy irtás őzfiai között, aki tovább nyújtogatta vékonyka nyakát, meresztgette kíváncsi két szemét a kék hegyek felé, és tovább kérdezett:

– Miért nem lehet?

Ilyenkor az őzanya, kinek ilyen kíváncsi fiacskája volt, megbotránkozva csapta hátra a fülét, úgy mondta:

– Nem lehet, mert nem lehet! És dobbantott is hozzá a lábával, ahogyan a haragos őzanyák szoktak. Olyan őzfiú, aki ebbe sem nyugodott bele, egy ha akadt csak minden esztendőben. Aki megkérdezte:

– Akkor honnan tudni, hogy mi van ott, ha nem lehetett odamenni és megnézni?

Az őzanya, akit ez a kérdés ért, elkomolyodva és nagyon titokzatos képpel ennyit felelt csupán:

– Onnan jöttek hajdan az őseink, valamikor nagyon-nagyon régen.

Többet aztán nem mondott egy szót sem. Ha pedig a fiacskája ebbe sem nyugodott bele, és tovább merészelt kérdezősködni, úgy meglökte, hogy menten belesuppant egy tüskés szederbokorba, és alaposan összeszurkálta magát benne. Többet aztán nem kérdezősködött senki a kék hegyek felől álló esztendőig. Csak bámulták az őzek, hajnalonként, álmodó nagy szemekkel a távoli kék meseföldet, amely csupa édes levelű lóherét terem, ahol nincsen farkas és nincsen róka, nincsenek kutyák és gonosz emberek, nincsen szél és nem hull le a lomb. Télen, amikor zúgó förgeteg kavarta a havat, dideregve húzódtak össze fagyos vackukon az irtás őzei, és álmodtak a messzi kék hegyekről. Szemüket lehunyták, hogy ne lássák maguk körül a jeges szürkeséget, és gondolatban ott legeltek az örök-napfényes lóheremezőkön, ahol nincsen tél soha, nem fáznak, és nem éheznek.

Így volt ez, mióta csak őzek éltek az erdőben, és nem változott azóta sem semmi.

Csak éppen egyszer. Egyszer történt valami.

Egy fiatal őzbak, egyike azoknak, akik nem nyugszanak bele, elhatározta, hogy megkeresi az utat, mely visszavezet a messzi kék hegyekhez.

Kerek esztendőn át készült a nagy útra. Edzette magát. Nagyokat szaladt a meredek hegyoldalakon. Árkokat ugrott. Erősítette az izmait.

Tervét nem árulta el senkinek, csak a játszótársának, egy másik fiatal őznek. Mikor eljött a tél, és vacogva kaparták együtt a havat élelem után, biztatva mondogatta:

– Meglelem az utat, biztosan meglelem, és visszajövök érted. Nem fázunk többet, és nem éhezünk többet. Napos lóheréseken legelünk örökké.

Ha farkas elől bújtak, vagy csahos vadászkutyák kergették őket, így bátorította a remegő kis társát:

– Ne félj, ott nem lesz több veszedelem. Ott nincsen farkas, és nincsenek kutyák. Megkeresem az utat, meg én, és visszajövök érted!

Eltelt a tél. Izmos, fiatal bak lett belőle. Szürke ruháját levedlette, agancsa is kinőtt. Aztán egy szép, harmatos nyári hajnalon így szólt társához, a karcsú kis őzsutához:

– Most elindulok. Várj reám, mert visszajövök érted, és elviszlek magammal azokba a szép, kék hegyekbe, ahol örök a csönd és a nyugalom, nincsen szél, és nincs veszedelem, és nem hull le a lomb soha.

Azzal elindult. Ment, ment, szemközt a kék hegyekkel. Völgybe le, dombra fel. Ment, mendegélt, réteken, mezőkön át. Patakokon és gerinceken át, ment, ment.

Egy szép napon egy nagy folyóhoz ért. Ahogy ott állt és nézdegélt, meglátott a folyó partján egy vadmacskát. Hevert a napon és ásított.

– Jó napot! – köszönt illedelmesen a fiatal őzbak. – Hol lehet átmenni ezen a nagy vízen?

A vadmacska ránézett és csodálkozott.

– A vízen? Ott lentebb, a fákon túl. De miért akarsz átmenni?

– A kék hegyekhez megyek – felelt büszkén az őzbak.

– A kék hegyekhez? – bámult rá a vadmacska. – Melyik kék hegyekhez?

– Hát van belőlük több is? – ütődött meg az őzbak.

– Minden hegy kék – felelt a macska, és ásított.

– Tévedsz – rázta meg az őzbak a fejét –, amelyiken én lakom, az nyáron zöld és télen fehér!

– Igazán? – álmélkodott a vadmacska. – Azt hittem, hogy csak nálunk van ez így! Azzal nyújtózott egy nagyot, és újra ásított.

Az őzbak megkerülte a fákat, és meglelte a gázlót. Átkelt a folyón. Néhány napra rá a hegyek lábánál volt. Felnézett rájuk, és a szíve boldogan vert.

– Itt vagyok hát végre! Ugye, hogy megleltem az utat?

Lent zöld volt a hegy, nem kék. Éppen olyan zöld, mint odahaza. Bükkfák voltak rajta, és tisztások. De fönt, egészen fönt kék volt igazán!

Elindult hát fölfelé.

A tisztásokon fű nőtt, rendes fű. Elvétve akadt lóhere is közte. Nem baj, gondolta magában, ha nem is tiszta lóhere az egész, ahogy anyánk mondta. Fontos, hogy nincs tél és nincs veszedelem.

Tetszett a hely. Szépek voltak az erdők, és a tisztások tágasak. A forrásoknak jó vize volt. Kiválasztott hát egy szép helyet magának, és ott megtelepedett. Evett, ivott, hevert.

– Jól kipihenem magam – határozta el –, aztán visszamegyek, és elhozom őt is. És mindenkit, aki jönni akar!

Boldog volt. Szeretett volna belekiáltani a világba: megleltem az utat a kék hegyekhez! Nincs többé tél! Nincs többé éhezés, fázás! Nincs többé veszedelem!

Evett, ivott, pihent. Gyönyörködött a beteljesült álomban. Az idő telt. Egy este aztán elhatározta:

– Holnap elindulok vissza.

Azon az estén hűvös szél kerekedett. Éjfél körül megeredt az eső. Reggel is esett.

– Megvárom, míg kitisztul – gondolta.

Várt. Az eső egyre csak esett. Nyirkos ködrongyok fityegtek a fákon. Szürke volt az ég, szürke volt a föld. Barátságtalan szél süvített az erdőn. Vizes volt minden és hideg.

A fiatal őzbak elszomorodott kissé.

– Úgy látszik, itt is van eső. Nem baj – vigasztalta magát –, de nincsen tél és nincsen veszedelem. Ez a fontos.

Néhány napig esett, aztán egy éjszaka megfordult a szél. Csípősen fütyült a fák tetején, és az égen megjelentek a csillagok.

– Napsütés lesz megint! – örvendezett a fiatal őzbak –, reggel megmelegszem, és indulok!

Hajnalra valóban kisütött a nap. De a fű recsegett, amikor kilépett a tisztásra. Fehér volt, és furcsán recsegett.

Döbbenve hajolt le a fűhöz, és megszagolta.

– Dér – suttogta –, dér!

És ahogy fölemelte a fejét, meglátott egy nyírfát, és a nyírfán néhány sárga levelet. Sokáig állt ott mozdulatlanul, és a sárga leveleket nézte.

Hirtelen tompa ütés érte a lábát, és fülébe csattant egy puskalövés. Egyetlen ugrással a sűrűben termett, és rohant fölfelé. Háta mögött élesen csaholt egy kutya. Futott, menekült, riadt rémülettel. Valahol, messze bent az erdő sűrűjében megállt. Nézte a lábát. Vérzett. Éles fájdalom szaggatta a sebét. Lehajtott fejjel, sokáig állt ott. Aztán lassan, bicegve lement a patakhoz, belegázolt a vízbe, és sokáig, sokáig állt ott. A kutya már nem csaholt többé. Mélységes csönd ült az erdőn.

Később kisántikált a patakból, bevánszorgott a sűrű szedresbe és lefeküdt. Napokig feküdt ott mozdulatlanul. Mikor az éhség lábra állította, bicegett. Evett, ivott, újra lefeküdt. Napokig, napokig.

Közben megsárgultak körülötte a fák, és szellőjáráskor hullottak a levelek. Nagy veres foltok lepték el a szedrest is, mintha valami láthatatlan óriás vágott volna keresztül az erdőn.

Mire begyógyult a seb, már hószaga volt a szélnek, és kopasz gallyakat zörgettek a fák. A hegyek tetejét hasukkal súrolták a lompos, vándorló felhők. Lassan megindult lefelé. Mire a sűrűből kiért, szállingózni kezdett a hó is. A szálasban lihegve rohant el mellette egy idegen őz.

– Fuss! Menekülj! – kiáltotta oda rémült lihegéssel. – A túlsó tisztáson farkasok járnak!

Jó darabig együtt futottak, aztán egy hegygerincen az idegen őz megállt.

– Nem láttalak még erre. Hova való vagy?

– Messzire – felelte a fiatal őzbak, lihegve.

Szeme keresve nézett a távolba, és lám, a völgyek és dombok szürke hullámain túl, egyszerre csak meglátta az otthoni hegyek halvány körvonalait.

– Onnan jöttem – mondta, és orrával a messzi hegyek felé bökött.

– A kék hegyekből? – döbbent rá az idegen őz.

Megütődve hallotta a kérdést, és ahogy újra odanézett, látta, valóban kékek voltak a hegyek ott messze. Az otthoni hegyek. Kékek!

– Onnan – bólintott elszorult szívvel.

– Az nem lehet! – rázta meg a fejét határozottan a másik. – Ott nincsenek őzek. Valamikor az őseink jöttek onnan. Ott nincs farkas, és nincs róka. Nincsenek kutyák, és nincsenek gonosz emberek. Örök a békesség, a nyugalom és a csönd. Csupa lóhere terem a réteken, és soha sincsen tél. Szél nem jár arra, és lomb nem hervad el. Azért olyan kékek azok a hegyek. Hazudsz, ha azt mondod, hogy onnan jöttél.

Azzal megvetőn elfordult tőle, és elment. Vissza se nézett.

A fiatal bak még állt egy darabig és bámult, bámult, döbbenve, a távolban ködlő kék hegyek felé. És egyszerre valami mérhetetlen nagy vágy fogta el, valami fájdalmas és szomorú vágyakozás a régi irtás után, az ismerős szálasok, meghitt tisztások, védelmező sűrűsége után. A patak után, melynek fodros tükrében először nézegette növekvő agancsát, a sűrű lombú kis fenyő után, melynek védelmében meghúzódni jó volt... És lassan, bicegve, lehajtott fejjel elindult a kék hegyek felé.

A hó akkor még sűrűbben hullott. Mire az erdő aljára ért, már fehér takaró födte a mezőket is, míg a szeme ellátott, és a puha, fehér hópelyhek percek alatt elfödték a nyomát is, mintha csak arra se járt volna soha.

Fagyos tél volt, mire hazaért. Az éhes őzek fázva kaparták a havat.

Bicegve, lassan haladt az irtáson fölfelé. Borzolt volt és sovány. A kis őzsuta messziről meglátta, és örömtől csillogó szemekkel rohant elébe a havon keresztül.

– Hát megtaláltad? Hát igazán visszajöttél értem? Ugye indulunk máris! Olyan rossz itt! Hideg van, és nincs mit enni! Ugye, elviszel innen az örök napsütésbe, a lóherés rétekre, ugye elviszel?

Az őzbak megállt. Visszanézett a messzi kék hegyekre, és lehajtotta a fejét.

– Anyánknak igaza volt – mondta halkan –, nem lehet odamenni.

Így volt.

És havazott tovább.